CELEX: 32016R1437
Language: el
Date: 2016-05-19 00:00:00
Title: Κατ' εξουσιοδότηση κανονισμός (ΕΕ) 2016/1437 της Επιτροπής, της 19ης Μαΐου 2016, που συμπληρώνει την οδηγία 2004/109/ΕΚ του Ευρωπαϊκού Κοινοβουλίου και του Συμβουλίου όσον αφορά ρυθμιστικά τεχνικά πρότυπα για την πρόσβαση σε ρυθμιζόμενες πληροφορίες σε επίπεδο Ένωσης (Κείμενο που παρουσιάζει ενδιαφέρον για τον ΕΟΧ)

31.8.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 234/1
            
         ΚΑΤ' ΕΞΟΥΣΙΟΔΌΤΗΣΗ ΚΑΝΟΝΙΣΜΌΣ (ΕΕ) 2016/1437 ΤΗΣ ΕΠΙΤΡΟΠΉΣ
   της 19ης Μαΐου 2016
   που συμπληρώνει την οδηγία 2004/109/ΕΚ του Ευρωπαϊκού Κοινοβουλίου και του Συμβουλίου όσον αφορά ρυθμιστικά τεχνικά πρότυπα για την πρόσβαση σε ρυθμιζόμενες πληροφορίες σε επίπεδο Ένωσης
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2004/109/ΕΚ του Ευρωπαϊκού Κοινοβουλίου και του Συμβουλίου, της 15ης Δεκεμβρίου 2004, για την εναρμόνιση των προϋποθέσεων διαφάνειας αναφορικά με την πληροφόρηση σχετικά με εκδότες των οποίων οι κινητές αξίες έχουν εισαχθεί προς διαπραγμάτευση σε ρυθμιζόμενη αγορά και για την τροποποίηση της οδηγίας 2001/34/ΕΚ (1), και ιδίως το άρθρο 22,
   Εκτιμώντας τα ακόλουθα:
   
               (1)
            
            
               Για να διασφαλιστούν η ταχεία πρόσβαση σε ρυθμιζόμενες πληροφορίες, χωρίς διακρίσεις, και η διαθεσιμότητα των εν λόγω πληροφοριών στους τελικούς χρήστες, η Ευρωπαϊκή Αρχή Κινητών Αξιών και Αγορών (ΕΑΚΑΑ) υποχρεούται να αναπτύξει και να διαχειρίζεται ένα ευρωπαϊκό σημείο ηλεκτρονικής πρόσβασης (ΕΣΗΠ). Το ΕΣΗΠ θα πρέπει να σχεδιαστεί ως δικτυακή πύλη, προσβάσιμη μέσω του δικτυακού τόπου της ΕΑΚΑΑ και, δεδομένου του συγκεντρωτικού του ρόλου, δεν θα πρέπει να αναλάβει τις λειτουργίες των επίσημα καθορισμένων μηχανισμών όσον αφορά την αποθήκευση ρυθμιζόμενων πληροφοριών. Μέσω του ΕΣΗΠ αναμένεται να παρέχεται πρόσβαση σε ρυθμιζόμενες πληροφορίες που αποθηκεύονται από επίσημα καθορισμένους μηχανισμούς, να αποφεύγεται η αλληλεπικάλυψη της αποθήκευσης δεδομένων, και να ελαχιστοποιούνται οι κίνδυνοι για την ασφάλεια της ανταλλαγής δεδομένων.
            
         
               (2)
            
            
               Για να διευκολυνθεί η αναζήτηση ρυθμιζόμενων πληροφοριών και να διασφαλιστεί η ταχεία πρόσβαση στις πληροφορίες αυτές, το ΕΣΗΠ θα πρέπει να προσφέρει στους τελικούς χρήστες τη δυνατότητα αναζήτησης με βάση την ταυτότητα του εκδότη, το κράτος μέλος καταγωγής ή το είδος των ρυθμιζόμενων πληροφοριών. Ταυτοχρόνως, το ΕΣΗΠ θα πρέπει να επιτρέπει στους χρήστες να έχουν πρόσβαση στις ρυθμιζόμενες πληροφορίες που ζητούνται από αυτούς, μέσω υπερσυνδέσμων προς τους δικτυακούς τόπους των επίσημα καθορισμένων μηχανισμών, όπου είναι αποθηκευμένες οι πληροφορίες αυτές.
            
         
               (3)
            
            
               Η ομαλή λειτουργία του ΕΣΗΠ και η σύνδεσή του με τους επίσημα καθορισμένους μηχανισμούς εξαρτάται από την ασφάλεια, την αποτελεσματικότητα, την αποδοτικότητα και την προσαρμοστικότητα των τεχνολογιών επικοινωνιών που υποστηρίζουν το σύστημα. Για τη σύνδεση μεταξύ του ΕΣΗΠ και κάθε επίσημα καθορισμένου μηχανισμού θα πρέπει να χρησιμοποιείται το Πρωτόκολλο Ασφαλούς Μεταφοράς Υπερκειμένου (Hypertext Transfer Protocol Secure — HTTPS). Ωστόσο, δεδομένης της συνεχούς εξέλιξης των τεχνολογιών επικοινωνιών και της ανάγκης να διασφαλίζονται η ακεραιότητα και η ασφάλεια της ανταλλαγής δεδομένων σχετικά με τις ρυθμιζόμενες πληροφορίες, η ΕΑΚΑΑ και οι επίσημα καθορισμένοι μηχανισμοί θα πρέπει να συνεργάζονται για τον εντοπισμό και την εφαρμογή εναλλακτικών τεχνολογιών επικοινωνιών στο μέλλον. Επιπλέον, σε περίπτωση που η ΕΑΚΑΑ θεωρήσει, σύμφωνα με αντικειμενικά τεχνικά κριτήρια, ότι η απαιτούμενη συνεργασία για τον σκοπό αυτό είναι αναποτελεσματική, η ΕΑΚΑΑ θα πρέπει να είναι σε θέση να αναφέρει ποιες εναλλακτικές τεχνολογίες επικοινωνιών πρέπει να χρησιμοποιούνται από το ΕΣΗΠ και τους επίσημα καθορισμένους μηχανισμούς.
            
         
               (4)
            
            
               Προκειμένου να καταστεί δυνατή η διασυνοριακή αναζήτηση και τα αποτελέσματα αναζήτησης να είναι ακριβή, ένας επίσημα καθορισμένος μηχανισμός θα πρέπει να χρησιμοποιεί έναν μοναδικό αναγνωριστικό κωδικό για κάθε εκδότη κινητών αξιών που έχουν εισαχθεί προς διαπραγμάτευση σε ρυθμιζόμενη αγορά. Η εναρμόνιση των μοναδικών αναγνωριστικών κωδικών που χρησιμοποιούνται από τους επίσημα καθορισμένους μηχανισμούς αναμένεται να παρέχει τη δυνατότητα στους τελικούς χρήστες του ΕΣΗΠ να προσδιορίζουν ευκολότερα τους εκδότες, για τους οποίους ζητούν πληροφορίες οι τελικοί χρήστες. Συν τοις άλλοις, δεδομένης της ολοκλήρωσης των χρηματοπιστωτικών αγορών σε διεθνές επίπεδο, οι μοναδικοί αναγνωριστικοί κωδικοί που πρόκειται να χρησιμοποιούνται από τους επίσημα καθορισμένους μηχανισμούς αναμένεται να είναι αποδεκτοί σε διεθνές επίπεδο, να είναι κατάλληλοι να αποδίδονται σε οποιονδήποτε εκδότη, να διατηρούνται σταθεροί διαχρονικά, να έχουν περιορισμένο οικονομικό αντίκτυπο στους εκδότες και τους επίσημα καθορισμένους μηχανισμούς, και να λαμβάνουν υπόψη τις μελλοντικές εξελίξεις σε αυτόν τον τομέα. Ως εκ τούτου, οι επίσημα καθορισμένοι μηχανισμοί θα πρέπει να χρησιμοποιούν τους αναγνωριστικούς κωδικούς νομικής οντότητας ως μοναδικούς αναγνωριστικούς κωδικούς για τους εκδότες κινητών αξιών εισηγμένων προς διαπραγμάτευση σε ρυθμιζόμενη αγορά.
            
         
               (5)
            
            
               Η εναρμόνιση του μορφοτύπου που χρησιμοποιείται για την ανταλλαγή πληροφοριών μεταξύ του ΕΣΗΠ και των επίσημα καθορισμένων μηχανισμών είναι αναγκαία, προκειμένου να διασφαλίζεται η αποτελεσματική λειτουργία του ΕΣΗΠ. Κατά συνέπεια, για τον προσδιορισμό του ενδεδειγμένου μορφοτύπου για την ανταλλαγή πληροφοριών θα πρέπει να ληφθούν υπόψη τα χαρακτηριστικά ασφαλείας ανταλλαγής και επικύρωσης των πλέον κοινών προτύπων που χρησιμοποιούνται στην αγορά. Δεδομένου ότι το ΕΣΗΠ δεν θα πρέπει να αναλάβει τις λειτουργίες των επίσημα καθορισμένων μηχανισμών όσον αφορά την αποθήκευση ρυθμιζόμενων πληροφοριών, το μορφότυπο για την ανταλλαγή ρυθμιζόμενων πληροφοριών θα πρέπει να προσδιορίζει τα μεταδεδομένα σχετικά με τις ρυθμιζόμενες πληροφορίες, που πρέπει να ενεργοποιήσουν οι επίσημα καθορισμένοι μηχανισμοί ώστε να εξασφαλιστούν η εστιασμένη έρευνα και η ταχεία πρόσβαση σε ρυθμιζόμενες πληροφορίες από τους τελικούς χρήστες.
            
         
               (6)
            
            
               Η δημιουργία κοινού καταλόγου με τα είδη των ρυθμιζόμενων πληροφοριών αναμένεται να προσφέρει τη δυνατότητα στους επενδυτές να κατανοούν καλύτερα τις πληροφορίες που υπόκεινται στις απαιτήσεις ακρίβειας, πληρότητας και έγκαιρης διάδοσης από τους εκδότες, βάσει της οδηγίας 2004/109/ΕΚ. Η κοινή επισήμανση και κατάταξη των ρυθμιζόμενων πληροφοριών από τους επίσημα καθορισμένους μηχανισμούς, για τους τελικούς χρήστες που επιθυμούν να έχουν πρόσβαση σε ρυθμιζόμενες πληροφορίες μέσω του ΕΣΗΠ, αναμένεται να επιτρέπει στους τελικούς χρήστες να επικεντρώνουν τις αιτήσεις αναζήτησης στα είδη πληροφοριών που τους ενδιαφέρουν, και θα πρέπει να οδηγήσει σε βελτίωση της αποτελεσματικότητας στη διαδικασία λήψης αποφάσεων από τους επενδυτές.
            
         
               (7)
            
            
               Η απεικόνιση ή τηλεφόρτωση εγγράφων που περιέχουν ρυθμιζόμενες πληροφορίες, από τους τελικούς χρήστες, υπόκειται στις πολιτικές τιμολόγησης που εφαρμόζονται από τους επίσημα καθορισμένους μηχανισμούς, σύμφωνα με το εθνικό δίκαιο κάθε κράτους μέλους. Ωστόσο, οι επίσημα καθορισμένοι μηχανισμοί δεν θα πρέπει να χρεώνουν το ΕΣΗΠ για την παροχή μεταδεδομένων σχετικά με ρυθμιζόμενες πληροφορίες.
            
         
               (8)
            
            
               Είναι αναγκαίο να παρασχεθούν στους επίσημα καθορισμένους μηχανισμούς και στους εκδότες επαρκή χρονικά περιθώρια για την εφαρμογή των νομοθετικών και τεχνολογικών αλλαγών που απαιτούνται για να εξασφαλιστεί η χρήση των αναγνωριστικών κωδικών νομικής οντότητας, ως μοναδικών αναγνωριστικών κωδικών για τους εκδότες κινητών αξιών εισηγμένων προς διαπραγμάτευση σε ρυθμιζόμενη αγορά. Είναι επίσης αναγκαίο να παρασχεθούν στους επίσημα καθορισμένους μηχανισμούς και στους εκδότες επαρκή χρονικά περιθώρια για την εφαρμογή των νομοθετικών και τεχνολογικών αλλαγών που είναι αναγκαίες για την αποθήκευση και τη σήμανση των πληροφοριών, για τους σκοπούς της κατάταξης των ρυθμιζόμενων πληροφοριών.
            
         
               (9)
            
            
               Ο παρών κανονισμός βασίζεται στα σχέδια ρυθμιστικών τεχνικών προτύπων που υπέβαλε η ΕΑΚΑΑ στην Επιτροπή.
            
         
               (10)
            
            
               Σύμφωνα με το άρθρο 10 του κανονισμού (ΕΕ) αριθ. 1095/2010 του Ευρωπαϊκού Κοινοβουλίου και του Συμβουλίου (2), κατά την κατάρτιση των σχεδίων ρυθμιστικών τεχνικών προτύπων στα οποία βασίζεται ο παρών κανονισμός, η ΕΑΚΑΑ διεξήγαγε ανοικτές δημόσιες διαβουλεύσεις, ανέλυσε τα ενδεχόμενα συναφή κόστη και τις ωφέλειες και ζήτησε τη γνώμη της ομάδας συμφεροντούχων κινητών αξιών και αγορών, που έχει συσταθεί σύμφωνα με το άρθρο 37 του εν λόγω κανονισμού. Ταυτοχρόνως, η ΕΑΚΑΑ έλαβε υπόψη τις τεχνικές απαιτήσεις για το σύστημα διασύνδεσης των κεντρικών και των εμπορικών μητρώων, καθώς και των μητρώων εταιρειών, που καθιερώθηκε με την οδηγία 2012/17/ΕΕ του Ευρωπαϊκού Κοινοβουλίου και του Συμβουλίου (3),
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Το ευρωπαϊκό σημείο ηλεκτρονικής πρόσβασης
   Η Ευρωπαϊκή Αρχή Κινητών Αξιών και Αγορών (ΕΑΚΑΑ) δημιουργεί, ως δικτυακή πύλη, το ευρωπαϊκό σημείο ηλεκτρονικής πρόσβασης (ΕΣΗΠ) σε ρυθμιζόμενες πληροφορίες, ώστε οι τελικοί χρήστες να αναζητούν τις ρυθμιζόμενες πληροφορίες που αποθηκεύονται από επίσημα καθορισμένους μηχανισμούς. Η πρόσβαση στη δικτυακή πύλη παρέχεται μέσω του δικτυακού τόπου της ΕΑΚΑΑ.
   Άρθρο 2
   Τεχνολογίες επικοινωνιών, διαθεσιμότητα και επίπεδο υποστήριξης του ΕΣΗΠ
   1.   Η ασφάλεια και η ακεραιότητα των μεταδεδομένων σχετικά με ρυθμιζόμενες πληροφορίες που ανταλλάσσονται μεταξύ των επίσημα καθορισμένων μηχανισμών και του ΕΣΗΠ είναι εγγυημένες. Το ΕΣΗΠ και κάθε επίσημα καθορισμένος μηχανισμός χρησιμοποιούν το Πρωτόκολλο Ασφαλούς Μεταφοράς Υπερκειμένου (Hypertext Transfer Protocol Secure — HTTPS) για τη σύνδεση μεταξύ τους.
   2.   Η ΕΑΚΑΑ συνεργάζεται με τους επίσημα καθορισμένους μηχανισμούς για τον εντοπισμό και την εφαρμογή εναλλακτικής τεχνολογίας επικοινωνιών, για να χρησιμοποιείται αντί του HTTPS, και για τον καθορισμό του χρονοδιαγράμματος για την εφαρμογή της.
   3.   Εάν η ΕΑΚΑΑ θεωρήσει, σύμφωνα με αντικειμενικά τεχνικά κριτήρια, ότι η απαιτούμενη συνεργασία δυνάμει της παραγράφου 2 είναι αναποτελεσματική για τους σκοπούς της κατοχύρωσης της ασφάλειας και της ακεραιότητας όσον αφορά την ανταλλαγή μεταδεδομένων σχετικά με ρυθμιζόμενες πληροφορίες, η ΕΑΚΑΑ μπορεί να καθορίζει τεχνολογία επικοινωνιών για να χρησιμοποιείται αντί του HTTPS.
   4.   Το ΕΣΗΠ είναι εύκολα κλιμακούμενο και προσαρμόσιμο σε αλλαγές του όγκου των αιτήσεων αναζήτησης και των μεταδεδομένων που πρέπει να παρέχονται από τους επίσημα καθορισμένους μηχανισμούς.
   5.   Το ΕΣΗΠ είναι διαθέσιμο στους τελικούς χρήστες τουλάχιστον κατά 95 % του χρόνου ανά μήνα.
   6.   Στο σύστημα του ΕΣΗΠ δημιουργούνται εφεδρικά αντίγραφα (back-up) σε καθημερινή βάση.
   7.   Παρέχεται υπηρεσία υποστήριξης από την ΕΑΚΑΑ στους τελικούς χρήστες του ΕΣΗΠ και στους επίσημα καθορισμένους μηχανισμούς, κατά τη διάρκεια του ωραρίου εργασίας της ΕΑΚΑΑ, όπως καθορίζεται από τον εκτελεστικό διευθυντή της ΕΑΚΑΑ και δημοσιεύεται στον δικτυακό τόπο της ΕΑΚΑΑ.
   Άρθρο 3
   Λειτουργία αναζήτησης
   1.   Στο ΕΣΗΠ διατίθενται τα ακόλουθα κριτήρια αναζήτησης:
   
               α)
            
            
               το όνομα των εκδοτών από τους οποίους προέρχονται οι ρυθμιζόμενες πληροφορίες·
            
         
               β)
            
            
               ο μοναδικός αναγνωριστικός κωδικός των εκδοτών, όπως ορίζεται στο άρθρο 7·
            
         
               γ)
            
            
               το κράτος μέλος προέλευσης του εκδότη, όπως ορίζεται στο άρθρο 2 παράγραφος 1 στοιχείο θ) της οδηγίας 2004/109/ΕΚ·
            
         
               δ)
            
            
               η κατάταξη των ρυθμιζόμενων πληροφοριών, όπως ορίζεται στο άρθρο 9 παράγραφος 2·
            
         2.   Το ΕΣΗΠ προσφέρει τη δυνατότητα στους χρήστες να αναζητούν ονόματα εκδότη σε όλες τις διαθέσιμες γλωσσικές εκδοχές των ονομάτων εκδοτών που αποθηκεύονται από τους επίσημα καθορισμένους μηχανισμούς.
   3.   Το ΕΣΗΠ παρέχει αποτελέσματα αναζήτησης σύμφωνα με τα κριτήρια αναζήτησης που επιλέγονται από τους τελικούς χρήστες. Τα αποτελέσματα της αναζήτησης έχουν τη μορφή ενός καταλόγου μεταδεδομένων, όπως παρατίθεται στο τμήμα Α του παραρτήματος.
   Άρθρο 4
   Διευκόλυνση της πρόσβασης μέσω του ΕΣΗΠ
   1.   Τα μεταδεδομένα σχετικά με τις ρυθμιζόμενες πληροφορίες, που αναφέρονται στο τμήμα Α του παραρτήματος, περιλαμβάνουν υπερσυνδέσμους προς την ειδική ιστοσελίδα των δικτυακών τόπων των επίσημα καθορισμένων μηχανισμών, από όπου είναι προσβάσιμη από τους τελικούς χρήστες η απεικόνιση και η τηλεφόρτωση εγγράφων που περιέχουν τις ρυθμιζόμενες πληροφορίες. Οι ιστοσελίδες αυτές περιλαμβάνουν υπερσυνδέσμους προς όλες τις γλωσσικές εκδόσεις των εγγράφων που περιέχουν τις ρυθμιζόμενες πληροφορίες, όπως διατίθενται από τους εκδότες και αποθηκεύονται από τους επίσημα καθορισμένους μηχανισμούς, σύμφωνα με το άρθρο 21 παράγραφος 1 της οδηγίας 2004/109/ΕΚ.
   2.   Το ΕΣΗΠ παρέχει, στο μέτρο του δυνατού, πρόσβαση στη μηχανή αναζήτησής του για τους τελικούς χρήστες που χρησιμοποιούν λογισμικό πλοήγησης, συμπεριλαμβανομένου του λογισμικού πλοήγησης για κινητές συσκευές.
   Άρθρο 5
   Τεχνολογίες επικοινωνιών των επίσημα καθορισμένων μηχανισμών, υποστήριξη και συντήρηση
   1.   Κάθε επίσημα καθορισμένος μηχανισμός εξασφαλίζει διαθεσιμότητα τουλάχιστον 95 % ανά μήνα για τη σύνδεσή του με το ΕΣΗΠ.
   2.   Κάθε επίσημα καθορισμένος μηχανισμός παρέχει υπηρεσία υποστήριξης στο ΕΣΗΠ κατά τη διάρκεια του ωραρίου εργασίας του, προκειμένου να διατηρεί τις συνδέσεις του με το ΕΣΗΠ, και προκειμένου να υπάρχει διαδικασία αντιμετώπισης βλάβης (incident escalation). Οι εν λόγω υπηρεσίες υποστήριξης παρέχονται σε γλώσσα που χρησιμοποιείται συνήθως στον τομέα των ηλεκτρονικών επικοινωνιών.
   Άρθρο 6
   Διευκόλυνση της πρόσβασης από τους επίσημα καθορισμένους μηχανισμούς
   1.   Κάθε επίσημα καθορισμένος μηχανισμός εξασφαλίζει τη δυνατότητα ανάκτησης, από το ΕΣΗΠ, των μεταδεδομένων σχετικά με ρυθμιζόμενες πληροφορίες.
   2.   Κάθε επίσημα καθορισμένος μηχανισμός παρέχει στο ΕΣΗΠ τα μεταδεδομένα σχετικά με τις ρυθμιζόμενες πληροφορίες που αποθηκεύονται από αυτόν, σύμφωνα με το άρθρο 21 παράγραφος 1 της οδηγίας 2004/109/ΕΚ.
   3.   Τα μεταδεδομένα περιλαμβάνουν υπερσυνδέσμους προς τις ιστοσελίδες του επίσημα καθορισμένου μηχανισμού, από όπου είναι προσβάσιμη από τους τελικούς χρήστες η απεικόνιση και η τηλεφόρτωση εγγράφων που περιέχουν τις ρυθμιζόμενες πληροφορίες. Κάθε επίσημα καθορισμένος μηχανισμός καθιστά διαθέσιμες όλες τις γλωσσικές εκδόσεις των εν λόγω εγγράφων, που διατίθενται από τους εκδότες και αποθηκεύονται από τον επίσημα καθορισμένο μηχανισμό, σύμφωνα με το άρθρο 21 παράγραφος 1 της οδηγίας 2004/109/ΕΚ.
   4.   Σε περίπτωση που τροποποιηθεί οποιοδήποτε έγγραφο που περιέχει τις ρυθμιζόμενες πληροφορίες, ο σχετικός επίσημα καθορισμένος μηχανισμός επικαιροποιεί αμέσως τα μεταδεδομένα σχετικά με το έγγραφο αυτό.
   5.   Οι επίσημα καθορισμένοι μηχανισμοί δεν χρεώνουν το ΕΣΗΠ για την παροχή μεταδεδομένων σχετικά με ρυθμιζόμενες πληροφορίες.
   Άρθρο 7
   Μοναδικός αναγνωριστικός κωδικός που χρησιμοποιείται από επίσημα καθορισμένους μηχανισμούς
   Κάθε επίσημα καθορισμένος μηχανισμός χρησιμοποιεί τους αναγνωριστικούς κωδικούς νομικής οντότητας (LEI) ως μοναδικούς αναγνωριστικούς κωδικούς για όλους τους εκδότες.
   Άρθρο 8
   Κοινό μορφότυπο για την παροχή μεταδεδομένων
   1.   Κάθε επίσημα καθορισμένος μηχανισμός χρησιμοποιεί μορφότυπο βασισμένο σε Επεκτάσιμη Γλώσσα Σήμανσης (Extensible Markup Language — XML) για την παροχή μεταδεδομένων σχετικά με ρυθμιζόμενες πληροφορίες στο ΕΣΗΠ.
   2.   Κάθε επίσημα καθορισμένος μηχανισμός παρέχει μεταδεδομένα σχετικά με ρυθμιζόμενες πληροφορίες στο ΕΣΗΠ, στο μορφότυπο που παρατίθεται στο τμήμα Α του παραρτήματος.
   Άρθρο 9
   Κοινός κατάλογος και κατάταξη των ρυθμιζόμενων πληροφοριών
   1.   Ο κοινός κατάλογος των ειδών ρυθμιζόμενων πληροφοριών περιλαμβάνει τις ακόλουθες πληροφορίες:
   
               α)
            
            
               ετήσιες οικονομικές εκθέσεις και εκθέσεις ελέγχου, οι οποίες περιλαμβάνουν όλες τις πληροφορίες που απαιτείται να γνωστοποιούνται βάσει του άρθρου 4 της οδηγίας 2004/109/ΕΚ·
            
         
               β)
            
            
               εξαμηνιαίες οικονομικές εκθέσεις και εκθέσεις ελέγχου ή περιορισμένες εκθέσεις ελεγκτών, οι οποίες περιλαμβάνουν όλες τις πληροφορίες που απαιτείται να γνωστοποιούνται βάσει του άρθρου 5 της οδηγίας 2004/109/ΕΚ·
            
         
               γ)
            
            
               πληρωμές στις κυβερνήσεις, όπου περιλαμβάνονται όλες οι πληροφορίες που απαιτείται να γνωστοποιούνται βάσει του άρθρου 6 της οδηγίας 2004/109/ΕΚ·
            
         
               δ)
            
            
               επιλογή του κράτους μέλους προέλευσης, όπου περιλαμβάνονται όλες οι πληροφορίες που απαιτείται να γνωστοποιούνται βάσει του άρθρου 2 παράγραφος 1 στοιχείο θ) της οδηγίας 2004/109/ΕΚ·
            
         
               ε)
            
            
               εμπιστευτικές πληροφορίες, που απαιτείται να γνωστοποιούνται βάσει του άρθρου 6 της οδηγίας 2003/6/ΕΚ του Ευρωπαϊκού Κοινοβουλίου και του Συμβουλίου (4)·
            
         
               στ)
            
            
               κοινοποιήσεις σχετικά με τα δικαιώματα ψήφου, όπου περιλαμβάνονται όλες οι πληροφορίες που απαιτείται να γνωστοποιούνται βάσει του άρθρου 12 της οδηγίας 2004/109/ΕΚ·
            
         
               ζ)
            
            
               απόκτηση ή διάθεση ιδίων μετοχών του εκδότη, όπου περιλαμβάνονται όλες οι πληροφορίες που απαιτείται να γνωστοποιούνται βάσει του άρθρου 14 της οδηγίας 2004/109/ΕΚ·
            
         
               η)
            
            
               συνολικό αριθμό των δικαιωμάτων ψήφου και κεφάλαιο, όπου περιλαμβάνονται όλες οι πληροφορίες που απαιτείται να γνωστοποιούνται βάσει του άρθρου 15 της οδηγίας 2004/109/ΕΚ·
            
         
               θ)
            
            
               μεταβολή στα δικαιώματα που ενσωματώνονται στις διάφορες κατηγορίες μετοχών ή κινητών αξιών, όπου περιλαμβάνονται όλες οι πληροφορίες που απαιτείται να γνωστοποιούνται βάσει του άρθρου 16 της οδηγίας 2004/109/ΕΚ·
            
         
               ι)
            
            
               όλες τις πληροφορίες που δεν εμπίπτουν στα στοιχεία α) έως θ), αλλά που ο εκδότης, ή οποιοδήποτε άλλο πρόσωπο που έχει ζητήσει την εισαγωγή κινητών αξιών προς διαπραγμάτευση σε ρυθμιζόμενη αγορά χωρίς τη συναίνεση του εκδότη, υποχρεούται να γνωστοποιεί δυνάμει νομοθετικών, κανονιστικών ή διοικητικών διατάξεων ενός κράτους μέλους, που έχουν θεσπιστεί σύμφωνα με το άρθρο 3 παράγραφος 1 της οδηγίας 2004/109/ΕΚ.
            
         2.   Κάθε επίσημα καθορισμένος μηχανισμός κατατάσσει όλες τις ρυθμιζόμενες πληροφορίες σύμφωνα με το τμήμα Β του παραρτήματος.
   Άρθρο 10
   Έναρξη ισχύος και εφαρμογή
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   Ωστόσο, τα άρθρα 7 και 9 εφαρμόζονται από την 1η Ιανουαρίου 2017.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 19 Μαΐου 2016.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 390 της 31.12.2004, σ. 38.
   
      (2)  Κανονισμός (ΕΕ) αριθ. 1095/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, σχετικά με τη σύσταση Ευρωπαϊκής Εποπτικής Αρχής (Ευρωπαϊκή Αρχή Κινητών Αξιών και Αγορών), την τροποποίηση της απόφασης αριθ. 716/2009/ΕΚ και την κατάργηση της απόφασης 2009/77/ΕΚ (ΕΕ L 331 της 15.12.2010, σ. 84).
   
      (3)  Οδηγία 2012/17/ΕΕ του Ευρωπαϊκού Κοινοβουλίου και του Συμβουλίου, της 13ης Ιουνίου 2012, για την τροποποίηση της οδηγίας 89/666/ΕΟΚ του Συμβουλίου και των οδηγιών 2005/56/ΕΚ και 2009/101/ΕΚ του Ευρωπαϊκού Κοινοβουλίου και του Συμβουλίου όσον αφορά τη διασύνδεση των κεντρικών και των εμπορικών μητρώων καθώς και των μητρώων εταιρειών (ΕΕ L 156 της 16.6.2012, σ. 1).
   
      (4)  Οδηγία 2003/6/ΕΚ του Ευρωπαϊκού Κοινοβουλίου και του Συμβουλίου, της 28ης Ιανουαρίου 2003, για τις πράξεις προσώπων που κατέχουν εμπιστευτικές πληροφορίες και τις πράξεις χειραγώγησης της αγοράς (κατάχρηση αγοράς) (ΕΕ L 96 της 12.4.2003, σ. 16).
   
      ΠΑΡΑΡΤΗΜΑ
      ΤΜΗΜΑ Α
      
         Ανταλλαγή πληροφοριών —Μορφότυπο των μεταδεδομένων που πρέπει να παρέχονται
      
      
                  Πεδίο μεταδεδομένων
               
               
                  Χαρακτηριστικά πεδίου μεταδεδομένων
               
            
                  Όνομα εκδότη (σε όλες τις γλώσσες που χρησιμοποιούνται από τον εκδότη)
               
               
                  Αλφαριθμητικό πεδίο ελεύθερου κειμένου, κωδικοποίηση UTF-8
               
            
                  Κράτος μέλος προέλευσης του εκδότη
               
               
                  διψήφιος κωδικός χώρας, ISO 3166-1
               
            
                  Μοναδικός αναγνωριστικός κωδικός
               
               
                  Κωδικός LEI, ISO 17442:2012, αλφαριθμητικό πεδίο, 20 χαρακτήρες
               
            
                  Είδος ρυθμιζόμενων πληροφοριών
               
               
                  Ταξινόμηση σύμφωνα με τον κοινό κατάλογο ρυθμιζόμενων πληροφοριών, όπως παρατίθεται στο τμήμα Β του παρόντος παραρτήματος
               
            
                  Ενιαίος Εντοπιστής Πόρου (URL)
               
               
                  Αλφαριθμητικό πεδίο. Μέσω του υπερσυνδέσμου πρέπει να είναι δυνατή η πρόσβαση σε όλα τα έγγραφα που περιέχουν τις ρυθμιζόμενες πληροφορίες, κατά το άρθρο 4 παράγραφος 1, σύμφωνα με τα κριτήρια αναζήτησης.
               
            ΤΜΗΜΑ Β
      
         Κατηγορίες και υποκατηγορίες ρυθμιζόμενων πληροφοριών
      
      
                  Κατάταξη των ρυθμιζόμενων πληροφοριών
               
               
                  Νομική βάση
               
            
                  1.   Περιοδικές ρυθμιζόμενες πληροφορίες
                  
               
            
                  
                              1.1.
                           
                           
                              Ετήσιες οικονομικές εκθέσεις και εκθέσεις ελέγχου
                           
                        
               
                  όλες οι πληροφορίες που γνωστοποιούνται βάσει του άρθρου 4 της οδηγίας 2004/109/ΕΚ
               
            
                  
                              1.2.
                           
                           
                              Εξαμηνιαίες οικονομικές εκθέσεις και εκθέσεις ελέγχου/περιορισμένες εκθέσεις ελεγκτών
                           
                        
               
                  όλες οι πληροφορίες που γνωστοποιούνται βάσει του άρθρου 5 της οδηγίας 2004/109/ΕΚ
               
            
                  
                              1.3.
                           
                           
                              Πληρωμές στις κυβερνήσεις
                           
                        
               
                  όλες οι πληροφορίες που γνωστοποιούνται βάσει του άρθρου 6 της οδηγίας 2004/109/ΕΚ
               
            
                  2.   Διαρκείς ρυθμιζόμενες πληροφορίες
                  
               
            
                  
                              2.1.
                           
                           
                              Κράτος μέλος προέλευσης
                           
                        
               
                  όλες οι πληροφορίες που γνωστοποιούνται βάσει του άρθρου 2 παράγραφος 1 στοιχείο θ) της οδηγίας 2004/109/ΕΚ
               
            
                  
                              2.2.
                           
                           
                              Εμπιστευτικές πληροφορίες
                           
                        
               
                  όλες οι πληροφορίες που γνωστοποιούνται βάσει του άρθρου 6 της οδηγίας 2003/6/ΕΚ
               
            
                  
                              2.3.
                           
                           
                              Κοινοποιήσεις σημαντικών συμμετοχών
                           
                        
               
                  όλες οι πληροφορίες που γνωστοποιούνται βάσει του άρθρου 12 της οδηγίας 2004/109/ΕΚ
               
            
                  
                              2.4.
                           
                           
                              Απόκτηση ή διάθεση ιδίων μετοχών του εκδότη
                           
                        
               
                  όλες οι πληροφορίες που γνωστοποιούνται βάσει του άρθρου 14 της οδηγίας 2004/109/ΕΚ
               
            
                  
                              2.5.
                           
                           
                              Συνολικός αριθμός των δικαιωμάτων ψήφου και κεφάλαιο
                           
                        
               
                  όλες οι πληροφορίες που γνωστοποιούνται βάσει του άρθρου 15 της οδηγίας 2004/109/ΕΚ
               
            
                  
                              2.6.
                           
                           
                              Μεταβολή στα δικαιώματα που ενσωματώνονται στις διάφορες κατηγορίες μετοχών ή κινητών αξιών
                           
                        
               
                  όλες οι πληροφορίες που γνωστοποιούνται βάσει του άρθρου 16 της οδηγίας 2004/109/ΕΚ
               
            
                  3.   Συμπληρωματικές ρυθμιζόμενες πληροφορίες που απαιτείται να γνωστοποιούνται δυνάμει της νομοθεσίας ενός κράτους μέλους
                  
               
            
                  
                              3.1.
                           
                           
                              Συμπληρωματικές ρυθμιζόμενες πληροφορίες που απαιτείται να γνωστοποιούνται δυνάμει της νομοθεσίας ενός κράτους μέλους
                           
                        
               
                  όλες οι πληροφορίες που δεν εμπίπτουν στις υποκατηγορίες των σημείων 1.1, 1.2 και 1.3 και των σημείων 2.1 έως 2.6, αλλά που ο εκδότης, ή οποιοδήποτε άλλο πρόσωπο που έχει ζητήσει την εισαγωγή κινητών αξιών προς διαπραγμάτευση σε ρυθμιζόμενη αγορά χωρίς τη συναίνεση του εκδότη, έχει γνωστοποιήσει σύμφωνα με απαίτηση δυνάμει νομοθετικών, κανονιστικών ή διοικητικών διατάξεων ενός κράτους μέλους, που έχουν θεσπιστεί σύμφωνα με το άρθρο 3 παράγραφος 1 της οδηγίας 2004/109/ΕΚ